CELEX: 32019D0545
Language: bg
Date: 2019-04-03 00:00:00
Title: Решение за изпълнение (ЕС) 2019/545 на Комисията от 3 април 2019 година за изменение на Решение за изпълнение (ЕС) 2018/2030 на Комисията за определяне за ограничен период от време на еквивалентността на регулаторната уредба, приложима по отношение на централните депозитари на ценни книжа от Обединеното кралство Великобритания и Северна Ирландия, в съответствие с Регламент (ЕС) № 909/2014 на Европейския парламент и на Съвета (Текст от значение за ЕИП.)

4.4.2019   
               
               
                  BG
               
               
                  Официален вестник на Европейския съюз
               
               
                  L 95/11
               
            
         РЕШЕНИЕ ЗА ИЗПЪЛНЕНИЕ (ЕС) 2019/545 НА КОМИСИЯТА
         от 3 април 2019 година
         за изменение на Решение за изпълнение (ЕС) 2018/2030 на Комисията за определяне за ограничен период от време на еквивалентността на регулаторната уредба, приложима по отношение на централните депозитари на ценни книжа от Обединеното кралство Великобритания и Северна Ирландия, в съответствие с Регламент (ЕС) № 909/2014 на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 909/2014 на Европейския парламент и на Съвета от 23 юли 2014 г. за подобряване на сетълмента на ценни книжа в Европейския съюз и за централните депозитари на ценни книжа, както и за изменение на директиви 98/26/ЕО и 2014/65/ЕС и Регламент (ЕС) № 236/2012, (1) и по-специално член 25, параграф 9 от него,
         като има предвид, че:
         
                     (1)
                  
                  
                     Съгласно член 2 от Решение за изпълнение (ЕС) 2018/2030 на Комисията (2), посоченото решение се прилага от датата, на която Договорите престанат да се прилагат спрямо Обединеното кралство Великобритания и Северна Ирландия („Обединеното кралство“) и на неговата територия в съответствие с член 50, параграф 3 от Договора за Европейския съюз, освен ако преди посочената дата е влязло в сила споразумение за оттегляне или ако двегодишният срок, предвиден в член 50, параграф 3 от Договора за Европейския съюз, е бил удължен.
                  
               
                     (2)
                  
                  
                     На 22 март 2019 г. Европейският съвет, в съгласие с Обединеното кралство, прие Решение (ЕС) 2019/476 (3) за удължаване на срока по член 50, параграф 3 от Договора за Европейския съюз. Следователно няма да бъде изпълнено второто условие за прилагането на Решение за изпълнение (ЕС) 2018/2030 — а именно, че предвиденият в член 50, параграф 3 от Договора за Европейския съюз двегодишен срок не е бил удължен.
                  
               
                     (3)
                  
                  
                     Причините обаче, на които се основава Решение за изпълнение (ЕС) 2018/2030, ще продължат да бъдат в сила, независимо от удължаването на посочения в член 50, параграф 3 от Договора за Европейския съюз срок. По-специално, в случай на оттегляне без споразумение след удължения срок продължават да съществуват потенциални рискове по отношение на някои услуги, предоставяни на оператори от Съюза от лицензирани в Обединеното кралство централни депозитари на ценни книжа, които депозитари не могат да бъдат заменени в краткосрочен план. Следователно Решение за изпълнение (ЕС) 2018/2030 следва да се прилага, ако Обединеното кралство се оттегли от ЕС без споразумение.
                  
               
                     (4)
                  
                  
                     Поради това Решение за изпълнение (ЕС) 2018/2030 следва да бъде съответно изменено.
                  
               
                     (5)
                  
                  
                     Настоящото решение следва да влезе в сила по спешност, за да се гарантира неговото прилагане, в случай че Обединеното кралство се оттегли от ЕС без споразумение за оттегляне, след изтичането на посочения в член 50, параграф 3 от Договора за Европейския съюз срок, удължен от Европейския съвет на 22 март 2019 г.
                  
               
                     (6)
                  
                  
                     Мерките, предвидени в настоящото решение, са в съответствие със становището на Европейския комитет по ценни книжа,
                  
               ПРИЕ НАСТОЯЩОТО РЕШЕНИЕ:
         
            Член 1
            В Решение за изпълнение (ЕС) 2018/2030, член 2 третата алинея се заменя със следното:
            
               „Настоящото решение обаче не се прилага, ако към датата, посочена във втората алинея от настоящия член, е влязло в сила споразумение за оттегляне, сключено с Обединеното кралство Великобритания и Северна Ирландия съгласно член 50, параграф 2 от Договора за Европейския съюз.“
            
         
         
            Член 2
            Настоящото решение влиза в сила в деня след деня на публикуването му в Официален вестник на Европейския съюз.
            
         
         
            Съставено в Брюксел на 3 април 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 257, 28.8.2014 г., стр. 1.
         
            (2)  Решение за изпълнение (ЕС) 2018/2030 на Комисията от 19 декември 2018 г. за определяне за ограничен период от време на еквивалентността на регулаторната уредба, приложима по отношение на централните депозитари на ценни книжа от Обединеното кралство Великобритания и Северна Ирландия, в съответствие с Регламент (ЕС) № 909/2014 на Европейския парламент и на Съвета (ОВ L 325, 20.12.2018 г., стр. 47).
         
            (3)  Решение (EС) 2019/476 на Европейския съвет, взето в съгласие с Обединеното кралство, от 22 март 2019 г. за продължаване на срока по член 50, параграф 3 от ДЕС (ОВ L 80 I, 22.3.2019 г., стр. 1)